Хэкурыс, хэхэс щIалэгъуалэр зэрегъэцIыху
Тыркум щыIэ Кавказ Щэнхабзэ Хасэм илъэс ещанэ хъуауэ адыгэ щIэблэр щызэрыцIыху гъэмахуэ зыгъэпсэхупIэ я къэралым къыщызэрегъэпэщ. Мы гъэм абы ирагъэблэгъащ КъБР-м, КъШР-м, АР-м, Иорданием, Израилым, Сирием щыщ ныбжьыщIэхэр. А зэхыхьэм иджы илъэс етIуанэ хъуауэ хэтщ КъБР-м щыщ «Терчанка» цIыхубэ ансамблыр.
Iуэхур зэрекIуэкIынум теухуа программэ зэгъэпэща зиIэ Хасэм ныбжьыщIэхэм я нэгу зэрызрагъэужьым и мызакъуэу, хэхэс адыгэ- хэм я щIэблэхэм ящыщу зи анэдэлъхубзэр зымыщIэу къекIуэлIахэм бзэм и IэфIыр зыхрагъащIэ, апхуэдэу лъэпкъым и тхыдэм и пэжыпIэр къыщаIуатэ семинархэр пщэдджыжь къэс ирагъэкIуэкI. Абы къищынэмыщIауэ, Тырку щIыналъэм и щIыпIэ дахэхэр ирагъэлъагъу, адыгэ къуажэжьхэм щагъэхьэщIэ.
ХьэщIэхэр здрагъэблэгъа Бурсэ щIыналъэм и тхьэмадэ Персимбэ Теммуз ныбжьыщIэхэм я гъусэ нэхъыжьхэр и деж иригъэблагъэ-ри, Iуэхур къызэрыдаIыгъам папщIэ фIыщIэ къахуищIащ, апхуэдэуи я зэпыщIэныгъэм зиужьыну зэригуапэр къыхигъэщащ.
Гъэмахуэ зыгъэпсэхупIэм щызэхуэса адыгэ гупым зэгъусэу къызэрагъэпэща концертым Бурсэ и Iэтащхьэхэр, ди лъэпкъэгъухэр, къалэдэсхэр кърихьэлIат.
Бадзэуэгъуэм и 14 хъуху Тыркум щызэхэтыну адыгэ лагерым теухуа тхыгъэ убгъуа ди газетым и къыкIэлъыкIуэ номерхэм ящыщ зым тетынущ.
Щомахуэ Залинэ.
